**19 Noiembrie 2019**

**Comunicat de presă**

**Angajatorii sunt obligați să anunțe locurile de muncă vacante și ocuparea acestora**

Agenția Județeană pentru Ocuparea Forței de Muncă Giurgiu reamintește tuturor angajatorilor (persoane fizice/juridice de drept public sau privat) că, potrivit art. 10 din Legea nr. 76/2002 privind sistemul asigurărilor pentru şomaj şi stimularea ocupării forţei de muncă, au obligația de a comunica agențiilor județene pentru ocuparea forței de muncă (AJOFM) toate locurile de muncă vacante, **în termen de 5 zile** lucrătoare de la vacantarea acestora.

Comunicarea locurilor de muncă vacante se realizează prin completarea şi transmiterea [*Anexei 1A*](https://www.anofm.ro/upload/3265/anexa_1a.doc)din Normele metodologice pentru aplicarea Legii nr. 76/2002.

De asemenea, angajatorii au obligaţia să comunice şi ocuparea locurilor de muncă vacante care au fost declarate la AJOFM Giurgiu , **în termen de o zi** de la data ocupării acestora, în condiţiile legii. În acest sens, angajatorii completează şi transmit [*Anexa 1B*](https://www.anofm.ro/upload/3265/anexa_1b.doc)din Normele metodologice pentru aplicarea Legii nr. 76/2002.

Locuri de muncă vacante sunt, potrivit actului normativ mai sus menționat, locurile de muncă devenite disponibile ca urmare a încetării raporturilor de muncă sau de serviciu, precum şi locurile de muncă nou create.

Angajatorii care au încadrat în muncă, conform legii, persoane din rândul beneficiarilor de indemnizaţie de şomaj au obligaţia de a anunţa **în termen de 3 zile** agenţiile pentru ocuparea forţei de muncă la care aceştia au fost înregistraţi, conform art.41 alin.(2) din Legea nr.76/2002.

Nerespectarea prevederilor art. 10 din Legea nr 76/2002 constituie contravenţie şi se sancţionează cu amendă de la 3.000 lei la 5.000 lei. De asemenea, nerespectarea prevederilor art. 41 alin. (2) constituie contravenție și se sancționează cu amendă de la 5.000 lei la 10.000 lei.

**BIROUL DE PRESĂ AL AJOFM GIURGIU**